શામળાજી પોલીસ સ્ટેશનના કન્ટેનરમાંથી ૭.૭૫ લાખની ૧૩૧ પેટીઓ દારૂ ચોરાયા બાદ અરવલ્લી જિલ્લાના પોલીસબેડામાં હડકંપ મચ્યો હતો. પોલીસના કબ્જામાંથી દારૂ લૂંટાયાનું જાહેર થતાં ચોમેર પોલીસની કામગીરી પ્રત્યે ફિટકાર વરસી રહ્યો હતો. તેવામાં જ ગાંધીનગર જિલ્લાના ડભોડા નજીક પોલીસે ડભોડા પોલીસ સ્ટેશનમાં પ્રોહિબીશનના ગુનામાં ઝડપી પાડેલ આરોપીઓ પાસેથી આ દારૂ શામળાજીથી ચોરાયો હોવાનું બહાર આવતાં અરવલ્લીની પોલીસે ઝીણવટભરી તપાસ આદરી છે. જો કે અત્યાર સુધી પોલીસને મળેલી માહિતી અનુસાર શામળાજી પોલીસ સ્ટેશનના કન્ટેનરમાંથી ચોરી કરનાર આરોપીઓએ આ દારૂ ડભોડામાં ઝડપી પડાયેલા લોકોને વેચવા આપ્યો હોવાનું બહાર આવ્યું હતું. સમગ્ર પ્રકરણમાં પાંચ દિવસ થવા આવ્યા હોવા છતાં હજુ પણ પોલીસ અસલ ચોરોને પકડી પાડવામાં અસમર્થ રહી છે. ત્યારે સમગ્ર ચોરી પ્રકરણમાં જિલ્લા પોલીસવડાએ શામળાજી પોલીસ સ્ટેશનમાંથી સતત બે દિવસ સુધી કન્ટેનરમાંથી દારૂ ચોરાયો હોવાનો ઘટસ્ફોટ કરતાં પોલીસની રહી સહી આબરૂ પણ નિકળી ગઈ હતી.